На основание чл.28, ал.2 от Закона за нормативните актове Ви предлагаме следните: Мотиви за приемане на проект на „Наредба №2 за условията и реда за регистрация на индивидуални електрически превозни средства на територията на община Несебър“.
І. Причини, които налагат приемането:
	На 05.08.2025г. в бр.64 на Държавен вестник е обнародван Закон за изменение и допълнение на Закона за движение по пътищата (ЗДвП). С него са приети основни и разширени правомощия на общините по пътната безопасност и обществения ред, в това число и контрол на индивидуалните електрически превозни средства (ИЕПС). Най-важните изменения и допълнения на закона са в чл.80а, в който е определена минимална възраст и оборудване на водачите на ИЕПС, въведени са конкретни забрани за движение, изискването за валидна застраховка „Гражданска отговорност“ и регистрационен режим в съответната община и пр. 
По-рано, със свое Решение №465 от Протокол №18/27.06.2025г., Общински съвет-Несебър прие значителна част от въведените със ЗИД на ЗДвП промени. С цитираното решение бе прието изменение и допълнение в Наредба №1 на Общински съвет-Несебър, касаещо максимално допустима скорост, правила за движение на ИЕПС и пр.. Катализатор на промените бяха множеството настъпили инциденти с този вид превозни средства и спешната необходимост от конкретни мерки на местно ниво, предвид липсата на такива на законодателно. Месец по-късно, са предложени и изменения в ЗДвП в същия смисъл, като допълнително са въведени изискванията за валидна застраховка „Гражданска отговорност“ и регистриране на ИЕПС в съответната община по ред и условия, приети с наредба на общински съвет. В тази връзка, от страна на националното сдружение на общините в Република България (НСОРБ) съвместно с множество общини, бе поета инициатива за подготовка на подзаконова нормативна уредба на национално ниво, за да стартира практическото прилагане на правомощията на администрациите в тази насока. От страна на Община Несебър бе изпратено становище с конкретни предложения и евентуална проблематика във връзка с прилагането на закона, както и подкрепа за създаване на общ подзаконов нормативен акт, уреждащ този вид обществени отношения на територията на цялата страна. До този момент такъв акт не е приет, предвид което, за да се изпълнят изискванията на закона с оглед вмененото задължение на общинските съвети да приемат наредба за условията и реда за регистрация на ИЕПС в срок до 4 месеца след влизане в сила на закона, е не само необходимо, но и задължително Общински съвет-Несебър да приеме наредба за условията и реда за регистрация на индивидуални електрически превозни средства на територията на община Несебър. 
ІІ. Целите, които се поставят:
С приемане проекта на наредба, съгласно нормотворческата делегация по чл.80а, ал.4, т.3 от ЗДвП, се цели създаване на нова уредба свързана с условията и реда за регистрация на ИЕПС на територията на общината. Освен за администрациите, респ. общинските съвети, с §104 от ПЗР на ЗДвП законодателят е въвел задължение и по отношение на собствениците на този вид превозни средства, които в шест месечен срок от влизането в сила на закона, следва да ги регистрират в съответната община, като с приемане проекта на наредба ще се създадат фактически условия за регистрацията в Община Несебър.  С приемане проекта на наредба ще се постигне целения законодателен резултат, при условията на законосъобразност, справедливост  и минимална административна и финансова тежест за гражданите и администрацията. Регистрацията на ИЕПС ще е безсрочна, стикерите ще се издават еднократно, като поради това техния брой ще е минимален, с оглед на това и броят на заплатените от гражданите такси, свързани с процедурата по издаването им.
ІІІ. Финансови и други средства, необходими за прилагане на новата уредба:
Финансовите разходи, които Община Несебър ще извърши през целия процес по прилагане на предложения проект на Наредба № 2 са във връзка с извършване на услугата по регистрация на индивидуалните електрически превозни средства и издаване на стикери, които ще се поставят върху тях, с  цел идентификация на същите. Предвидено е стойността на таксата за регистрация на едно индивидуално електрическо превозно средство и издаване на 1бр. стикер, да бъде заплащана от ползвателите на услугата, като таксата от 23.47лв./12 евро е формирана от следните елементи:
1. Разходи за труд и осигуровки на служителите (деловодител, касиер, експерт), участващи в процеса по предоставяне на услугата при средна часова ставка, за 2ч. и 30мин. -общо: 16.50лв.;
2. Фактическа стойност на стикера: 5лв.;
3. Консумативи/режийни разходи: 2лв.               

ІV. Очаквани резултати от прилагането:
      Постигане на съответствие между действащата нормативна уредба – Закон за движението по пътищата, Закон за автомобилните превози, Закон за местните данъци и такси, Закон за ограничаване на административното регулиране и административния контрол върху стопанска дейност и предложения за приемане от Общински съвет-Несебър проект на Наредба № 2 за условията и реда за регистрация на индивидуални електрически превозни средства на територията на община Несебър, уреждаща обществените отношения, свързани с регистрационните и регулативни режими върху тези превозни средства, предмет на наредбата. 
     Посредством текстовете на наредбата, ще се постигне реализиране на законодателната идея да се осигури безопасно придвижване на лицата с индивидуални електрически превозни средства, с ясни правила при използването им, което е съществен фактор и минимизира предпоставките за настъпване на пътнотранспортни произшествия, застрашаващи здравето и живота на уязвимите участници в движението. Съгласно чл.80а, ал.4, т.3 от ЗДвП за територията на община Несебър безопасността и правилата при използване на ИЕПС е прерогатив на Общински съвет-Несебър. Въвеждането на регистрационните и регулативни режими в подзаконов нормативен акт, съобразен с конкретиката на закона ще осигури постигането на заложените цели – нова и ясна уредба в хармония между действащото законодателство,  обществените потребности на населението на община Несебър и административното регулиране и контрол от страна на общинската администрация.

V. Анализ за съответствието с правото на европейския съюз:
Предлагания проект на Наредба №2 за условията и реда за регистрация на индивидуални електрически превозни средства на територията на община Несебър е подзаконов нормативен акт в съответствие със Закона за нормативните актове.
Доклад, публикуван през 2024г. от Европейския съвет за транспортна безопасност (ЕСТБ), призовава за разработването на задължителни технически изисквания за всички индивидуални електрически превозни средства, продавани в Европейския съюз, за да се замени настоящото разнообразие от национални изисквания и доброволни стандарти. Според ЕСТБ стандартите следва да включват фабрично ограничение на скоростта от 20 км/ч, както и изисквания за стабилност, спиране и максимално ускорение. Препоръчва се националните правителства да определят минимална възраст от 16 години за водачи на електрически тротинетки, изискване за задължителни каски, както и забрана за шофиране след употреба на алкохол или наркотични вещества, или качване на пътници. За ИЕПС се прилагат някои от съществуващите регламенти на ЕС за безопасност на продуктите, например нормите за машините и батериите, но няма задължителен единен стандарт за индивидуалните електрически превозни средства, който да обхваща фактори като стабилност, максимална скорост и спирачна ефективност. Поради липсата на регламент, ЕСТБ препоръчва на ЕС да разработи единен набор от задължителни технически изисквания, включително задължително фабрично ограничение на максималната скорост от 20 км/ч. 
[bookmark: _GoBack]С оглед тенденцията, в последните няколко години, голям брой индивидуални електрически превозни средства да навлизат на вътрешния пазар от  Европейския съюз, до приемане на съответния европейски нормативен акт, с който да бъдат регулирани този кръг от обществени отношения, на национално ниво са приети изменения и допълнения в Закона за движението по пътищата и Закона за автомобилните превози и до колкото настоящите промени са във връзка с влезли в сила закони, които са съобразени с европейското законодателство, то предложените текстове на наредбата са в съответствие с правото на Европейския съюз.

